text: Lors acoururent sans targier
   Chambellenc, vallet et huissier
   Pour la noise que il oyrent.
   Dedenz la chambre s'enbatirent.
   Quant Clarmondine en tel point voient
   Que entre leur bras la tenoient
   Li rois et sa suer et sa mere,
   Moult lor fu la nouvele amere.
   Quant il sorent le couvenant
   Pour quoi il l'aloient tenant,
   Mainte lerme ot iluec plorée ;
   Car tout l'orent jà enamée.
   Moult très doucement l'ont loiie
   Pour li garder d'estre blecie.
   Quant Clarmondine loiie ont,
   Li plusour pour li grant duel font ;
   Car chascuns cuidoit qu'ele fust
   En tel point que ele n'eüst
   En li sens ne discrecion
   Ne entendement ne raison.
   Car, entrues que loiie estoit,
   PageV01P241
   De mordre grant samblant faisoit
   Après ceaus qui lez li estoient
   Et qui pour son bien la tenoient.
  